iraklixyz/georgian-wikipedia-cleaned huggingface dataset:
სულხან სიბაშვილი

სულხან სიბაშვილი (დ. 9 აგვისტო, 1982) — ქართველი პოლიტიკოსი. საქართველოს მეათე მოწვევის პარლამენტის წევრი.

ბიოგრაფია
დაიბადა 1982 წლის 9 აგვისტოს. 2002-2004 წლებში იყო საქართველოს სახელმწიფო უზრუნველყოფის სამსახურის სახელმწიფო კანცელარიის მომსახურების სააგენტოს წამყვანი სპეციალისტი. 2004-2005 წლებში იყო საქართველოს კულტურის, ძეგლთა დაცვისა და სპორტის სამინისტროს რეგიონული დეპარტამენტის მთავარი სპეციალისტი. 2005-2008 წლებში იკავებდა საქართველოსა კულტურის ძეგლთა დაცვისა და სპორტის სამინისტროს სახელმწიფო საქმეუწყებო დაწესებულების, ახალგაზრდობის საქმეთა დეპარტამენტის თავმჯდომარის მოადგილე, ახალგაზრდობის საქმეთა სამმართველოს უფროსის თანამდებობას. 2008-2010 წლებში იყო საქართველოს კულტურის ძეგლთა დაცვისა და სპორტის მინისტრის მოადგილე. 2010-2012 წლებში იყო საქართველოს პრეზიდენტის ადმინისტრაციის უფროსის მოადგილე. 2012-2013 წლებში იყო საქართველოს ადმინისტრაციულ-ტერიტორიულ ერთეულებში (გორის, კასპის, ქარელის და ხაშურის მუნიციპალიტეტები) სახელმწიფო რწმუნებული, გუბერნატორი. 2013 წელს იყო საქართველოს პრეზიდენტის ადმინისტრაციის უფროსის მოადგილის მოვალეობის შემსრულებელი. 2014-2019 წლებში – შპს „გონის“ ფინანსური და ლოჯისტიკის მენეჯერი. 2019-2020 წლებში – შპს „ჰაუსფროჯექთის“ დირექტორი.

2020 წლიდან არის საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ერთიანი ნაციონალური მოძრაობა — გაერთიანებული ოპოზიცია „ძალა ერთობაშია“.
დავით ხაჯიშვილი

დავით ხაჯიშვილი (დ. 10 თებერვალი, 1988) — ქართველი პოლიტიკოსი.

2020-2024 წლებში იყო საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ერთიანი ნაციონალური მოძრაობა — გაერთიანებული ოპოზიცია „ძალა ერთობაშია“.

ბიოგრაფია
დაიბადა 1988 წლის 10 თებერვალს. 2011 წელს დაამთავრა ტერნოპილის სახელმწიფო პედაგოგიური უნივერსიტეტი (ტურიზმის სპეციალობით). 2015 წელს დაამთავრა ლვივის სახელმწიფო უნივერსიტეტი (საერთაშორისო სამართლის სპეციალობით). 2011 წელს აჭარის ავტონომიური რესპუბლიკის ტურიზმისა და კურორტების დეპარტამენტის მთავარი სპეციალისტი. 2011-2013 წლებში აჭარის ავტონომიური რესპუბლიკის სპორტისა და ახალგაზრდულ საქმეთა დეპარტამენტის მთავარი სპეციალისტი. 2013-2014 წლებში ქ. ბათუმის მერიის მოწვეული სპეციალისტი. 2015-2020 წლებში შპს „ორბი ჯგუფის“ რეგიონული დირექტორი.

პოლიტიკური კარიერა
ხაჯიშილი, „ერთიანი ნაციონალური მოძრაობის“ ერთ-ერთი უმსხვილესი შემომწირველი, 2020 წლის საპარლამენტო არჩევნებისთვის პარტიული სიის 22-ე ნომრად წარადგინეს. მან არჩევნების გაყალბების მოტივით თავდაპირველად უარი განაცხადა მანდატზე. მაგრამ მოგვიანებით ევროკავშირის შუამავლობით მიღებული შეთანხმების შემდეგ 2021 წლის მაისში პარტიის სხვა დეპუტატებთან ერთად შევიდა პარლამენტში, სადაც შეუერთდა ევროპასთან ინტეგრაციის კომიტეტს.

ხაჯიშვილი რუსეთის უკრაინაში შეჭრის შემდგომ უკრაინის აქტიური მხარდამჭერია. 2022 წლის 28 თებერვალს, ის იყო ერთ-ერთი ხელმომწერი იმ მიმართვაზე, რომელიც პარლამენტის თავმჯდომარეს, შალვა პაპუაშვილს პლენარულ სხდომაზე უკრაინის საგანგებო და სრულფლებიანი ელჩის, იგორ დოლგოვის მოწვევის წინადადებით მიმართავდა. 24 მარტს „ერთიანი ნაციონალური მოძრაობის“ საპარლამენტო ლიდერ, ხატია დეკანოიძესთან ერთად ეწვია კიევს, დაესწრო უკრაინის უმაღლესი რადას სესიას, და შეხვდა პრეზიდენტ ვოლოდიმირ ზელენსკის ადმინისტრაციის ხელმძღვანელს, ანდრეი ერმაკს. ის აგრეთვე იყო ერთ-ერთი იმ 48 დეპუტატს შორის, რომლებმაც ერთობლივი განცხადებით მიმართეს ხელისუფლებას, სადაც აღნიშნულ იყო, რომ ისინი ემიჯნებიან და გმობენ „ქართული ოცნების“ ხელისუფლების ცილისმწამებლურ და დეზინფორმაციულ კამპანიას დასავლური ინტეგრაციის გზაზე საქართველოს უმთავრესი სტრატეგიული პარტნიორების — ამერიკის შეერთებული შტატებისა და ევროკავშირის წინააღმდეგ.
როსტომ ჩხეიძე

როსტომ ჩხეიძე (დ. 1 აპრილი, 1959, გორი) — ქართველი მეცნიერი, მწერალი და პოლიტიკური მოღვაწე. ცნობილი მწერლის, ოთარ ჩხეიძის ვაჟი.

დამთავრებული აქვს თბილისის სახელმწიფო უნივერსიტეტის აღმოსავლეთმცოდნეობის ფაკულტეტი, სემური ენების განხრით. არის მონოგრაფიების, ლიტერატურულ-კრიტიკული სტატიიების,ესეების, პიესებისა და მხატვრულ-დოკუმენტური წიგნების ავტორი, მათ შორის არის 29 ბიოგრაფიული რომანის, რომლებიც ძირითადად მოიცავს - საუკუნეების საქართველოს საზოგადოებრივ-პოლიტიკურ და ლიტერატურულ-კულტურულ ცხოვრებას.

2020 წლიდან არის საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ერთიანი ნაციონალური მოძრაობა — გაერთიანებული ოპოზიცია „ძალა ერთობაშია“.
ალექსანდრე ტაბატაძე (პოლიტიკოსი)

ალექსანდრე ტაბატაძე (დ. 5 აპრილი, 1969) — ქართველი პოლიტიკოსი, თანამდებობის პირი. საქართველოს მე-10 მოწვევის პარლამენტის წევრი.

ბიოგრაფია
1991-1996 წლებში შინაგან საქმეთა სამინისტროს ინსპექტორი, უფროსი ინსპექტორი. 1996-1997 წლებში რუსთავის შს სამმართველოში განყოფილების უფროსის მოადგილე, განყოფილების უფროსი. 1997 წელს თბილისის შს მთავარი სამმართველოს სამსახურის უფროსის მოადგილე. 1997-2000 წლებში თბილისის საბურთალოს შს სამმართველოს უფროსი. 2000-2001 წლებში იყო შსს თბილისის ვაკე-საბურთალოს სამმართველოს უფროსი. 2001 წელს შინაგან საქმეთა სამინისტროს სს სამძებროს მთავარი სამმართველოს უფროსის მოადგილე. 2001-2004 წლებში საქართველოს შინაგან საქმეთა სამინისტროს ნარკომანიისა და ნარკობიზნესის წინააღმდეგ ბრძოლის ეროვნული ბიუროს უფროსი. 2004-2006 წლებში შინაგან საქმეთა სამინისტროს აკადემიის ოპერატიულ სამძებრო კათედრის უფროსი. 2006 წელს აჭარის ქობულეთის შს. განყოფილების უფროსი. 2006-2007 წლებში აჭარის ავტონომიური რესპუბლიკის შს მთავარი სამმართველოს უფროსის მოადგილე. 2007-2008 წლებში – აჭარის ავტონომიური რესპუბლიკის მთავარი სამმართველოს უფროსის მოადგილე. 2012-2013 წლებში საქართველოს შინაგან საქმეთა მინისტრის მოადგილე. 2013-2016 წლებში საქართველოს იუსტიციის მინისტრის მოადგილე. 2016-2019 წლებში საქართველოს სახელმწიფო უსაფრთხოების სამსახურის უფროსის მოადგილე. 2019-2020 წლებში საქართველოს იუსტიციის მინისტრის მოადგილე. არის საჯარო სამართლის დოქტორი.

2020 წლიდან არის საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ქართული ოცნება — დემოკრატიული საქართველო“.
ალუდა ღუდუშაური

ალუდა ღუდუშაური (დ. 26 ოქტომბერი, 1979) — ქართველი იურისტი და პოლიტიკოსი. საქართველოს მე-10 მოწვევის პარლამენტის წევრი 2020 წლიდან.

ბიოგრაფია
2001-2003 წლებში შსს საქმეთა მმართველობის საფელდეგერო სამმართველოს მომსახურების განყოფილების ინსპექტორი. 2003-2004 წლებში იყო შსს საქმეთა მმართველობას დაქვემდებარებული საფელდეგერო სამმართველოს მომსახურების განყოფილების ინსპექტორი-ფელდეგერი. 2004 წელს – ყაზბეგის შს რაიოგანყოფილების უფროსის მოადგილე ადმინისტრაციულო პოლიციის ხაზით. 2006-2020 წლებში იყო საქართველოს ადვოკატთა ასოციაციის ადვოკატი. 2011 წელს – საქართველოს ტექნიკური უნივერსიტეტის ლექტორი. 2014-2020 წლებში იყო შპს „კიკი“-ს იურისტი. ამავე წლებში იკავებდა შპს „ჯეო კონსალტინგი“-ს დირექტორის თანამდებობას.

2020 წლიდან არის საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ქართული ოცნება — დემოკრატიული საქართველო“.
ზურაბ ჯანელიძე

ზურაბ ჯანელიძე (დ. 13 აპრილი, 1965) — ქართველი გეოგრაფი. გეოგრაფიულ მეცნიერებათა კანდიდატი (1996), ილიას სახელმწიფო უნივერსიტეტის ასოცირებული პროფესორი.

ბიოგრაფია
ზურაბ ჯანელიძემ დაამთავრა თბილისის სახელმწიფო უნივერსიტეტის გეოგრაფია-გეოლოგიის ფაკულტეტი გეომორფოლოგიის სპეციალობით 1991 წელს. 1991–2007 წლებში თბილისის სახელმწიფო უნივერსიტეტის გეოგრაფია-გეოლოგიის ფაკულტეტზე მუშაობდა მეცნიერ-მუშაკად და კითხულობდა სალექციო კურსს გემორფოლოგია-გეოეკოლოგიის კათედრაზე; 2007–2011 წლებში მუშაობდა ვახუშტი ბაგრატიონის სახელობის გეოგრაფიის ინსტიტუტის დირექტორის მოადგილედ; 2008 წლიდან ილიას სახელმწიფო უნივერსიტეტში მუშაობს. არის ამავე უნივერსიტეტის საბუნებისმეტყველო მეცნიერებებისა და საინჟინრო ფაკულტეტის ასისტენტ-პროფესორი; 2010–2014 წლებში უძღვებოდა გეოგრაფიის მიმართულებას ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტში. საკანდიდატო დისერტაცია დაიცვა 1996 წელს თემაზე: „კოლხეთის დაბლობის სანაპირო ზონის საინჟინრო გეომორფოლოგია და გეოეკოლოგია“. მისი სამეცნიერო ინტერესების სფეროა: გეომორფოლოგია-გეოეკოლოგია; პალეოგეოგრაფია; ზღვის სანაპირო პროცესები; გაუდაბნოების პროცესი საქართველოში; სპელეოლოგია; კლიმატის ცვლილების გავლენა ლანდშაფტზე. გამოქვეყნებული აქვს სამეცნიერო ნაშრომები.
ქართული ლეგიონი (უკრაინა)

ქართული ლეგიონი — უკრაინული სამხედრო ქვედანაყოფი, რომელიც ქართველი მოხალისეებისგან შედგება. ლეგიონი აღმოსავლეთ უკრაინაში რუსეთის შეჭრის შემდეგ შეიქმნა. სარდლობს მამუკა (უშანგი) მამულაშვილი.

2016 წლის თებერვალში ქართული ლეგიონი ოფიციალურად შეუერთდა 25-ე მოტოქვეითთა ბატალიონს „კიევის რუსეთს“.

ლეგიონი აქტიურად იბრძვის რუსეთის უკრაინაში შეჭრისას, მ.შ. კიევის კამპანიასა და კიევის ბრძოლებში. ლეგიონში დაახლოებით 700-მდე მებრძოლია (2022 წლის მარტის მდგომარეობით).
ხაშმის გორანამოსახლარი

ხაშმის გორანამოსახლარი — არქეოლოგიური ძეგლი საგარეჯოს მუნიციპალიტეტის სოფელ ხაშმში, მდინარე იორის მარცხენა ნაპირზე, მოგრძო, დასავლეთიდან აღმოსავლეთიაკენ მიმართულ ბორცვზე. განეკუთვნება ძვ. წ. ათასწლეულის დასაწყისს და ათასწლეულის დასაწყისს.

გორანამოსახლარი ძლიერ არის დაზიანებული, თუმცა ჩანს რომ იგი თავბრტყელ შემაღლებას წარმოადგენდა, რომელიც ტერასებით იყო გარშემორტყმული. ძეგლზე აიკრიფა თიხის ჭურჭლის ფრაგმენტები
იოსებ იმედაშვილის სახლ-მუზეუმი

იოსებ იმედაშვილის სახლ-მუზეუმი — ისტორიული ძეგლი მდებარეობს საგარეჯოს მუნიციპალიტეტის სოფელ ხაშმის ცენტრში. სახლ-მუზეუმი გაიხსნა 1983 წელს.

სახლი ერთსართულიანია, აშენებულია აგურით. სახლში შესასვლელი აივნიდანაა. სახლში გვხვდება მწერის და საზოგადო მოღვაწის, იოსებ იმედაშვილის ჭედური პორტრეტი. ექსპოზიციაში ასევე გამოფენილია იოსებ იმედაშვილის ცხოვრების სხვადასხვა პერიოდის ამსახველი ფოტომასალა და მემორიალური ნივთები.
იემიშანლი (ოღუზი)

იემიშანლი — სოფელი აზერბაიჯანში, ოღუზის რაიონში. მოსახლეობის რაოდენობა — 517 კაცი. დასახლება საუკუნის შუა ხანებში დაარსდა.

სოფლის მოსახლეობა დაკავებულია მარცვლეული კულტურების და ბოსტნეული კულტურების მოყვანით, ასევე მეცხოველეობით და მებაღეობით. სოფელს აქვს დაწყებითი სკოლა, კლუბი, ბიბლიოთეკა, სამედიცინო ცენტრი.
ხაშმის მარანი

ხაშმის მარანი — არქიტექტურული ძეგლი საგარეჯოს მუნიციპალიტეტის სოფელ ხაშმის ჩრდილოეთით, 8 კილომეტრის მოშორებით, ნასოფლარ კაწარეთის ტერიტორიაზე, სამების ეკლესიის აღმოსავლეთით, 700 მეტრის მოშორებით. თარიღდება გვიანდელი შუა საუკუნეებით.

ნაგებობა ოთხკუთხაა და აღმოსავლეთიდან დასავლეთისაკენაა წაგრძელებული. ძეგლი ნაგებია სხვაადასხვა ზომის რიყის ქვისა და კირის დუღაბით.

ძეგლი ძლიერაა დაზიანებული, მთლიანად დანგრეულია დასავლეთ კედელი. სამხრეთ და ჩრდილოეთ კედლები 1,2-1,5 მეტრის სიმაღლეზეა შომერჩენილი, აღმოსავლეთ კედელი კი 3 მეტრის სიმაღლეზე. აღმოსავლეთ კედლის გაყოლებაზე მოწყობილია ქვის საწნახელი, რომელიც კედლეს მთელს სიგრძეზე არ გაუყვებოდა. ასევე აღმოსავლეთ კედლის ჩრდილოეთ ბოლოსთან, სადაც საწნახელი მთავრდება, ოთხკუთხა სარკმელია გაჭრილი. სამხრეთ კედელში კი, ერთ დონეზე სამი ოთხკუთხა ნიშია განლაგებული.
ნოა ბაუმბახი

ნოა ბაუმბახი (ინგლ. ; დ. 3 სექტემბერი, 1969, ნიუ-იორკი, ნიუ-იორკის შტატი, აშშ) — ამერიკელი რეჟისორი, სცენარისტი და პროდუსერი. ოსკარზე ნომინირებული იყო ორჯერ საუკეთესო ორიგინალური სცენარის კატეგორიაში, ფილმებისთვის „კალმარი და ვეშაპი“ (2005) და „ქორწინების ისტორია“. ასევე მის გადაღებულ ფილმებს მიეკუთვნება „მარგო ქორწილში“ (2007), „საყვარელი ფრენსისი“ (2012), „სანამ ახალგაზრდები ვართ“ (2014) და „მაიროვიცის ოჯახის ისტორიები“ (2017).

ადრეული ცხოვრება
ბაუმბახი ბრუკლინში, ნიუ-იორკში დაიბადა. იგი რომანისტისა და კინოკრიტიკოსის, ჯონათან ბაუმბახისა და -ს კრიტიკოსის, ჯორჯია ბრაუნის მესამე შვილია. 1987 წელს დაასრულა ბრუკლინის მიდვუდის უმაღლესი სკოლა. 1991 წლამდე ვასარის კოლეჯში ინგლისური ფილოლოგიის მიმართულებით სწავლობდა.

კინო-კარიერა
ბაუმბახმა თავისი სადებიუტო ნამუშევარი 26 წლის ასაკში გადაიღო, რომლის სცენარისტიც თავად იყო. ფილმი, სახელწოდებით „წიხლის კვრა და ყვირილი“ 1995 წელს გამოვიდა და ის მოგვითხრობს ოთხი ბიჭის ისტორიას, რომლებიც კოლეჯში სწავლას ასრულებენ და ცხოვრების გაგრძელებაზე უარს ამბობენ. ფილმში მონაწილეობენ ჯოშ ჰამილტონი, კრის ეიგემენი და კარლოს სკოტი. მისი პრემიერა 1995 წელს ნიუ-იორკის კინოფესტივალზე შედგა.

მისი 2005 წელს გამოსული ფილმი, „კალმარი და ვეშაპი“, ნახევრადავტობიოგრაფიული ნამუშევარია და ასახავს ბაუმბახის ბავშვობას, მისი მშობლების განქორწინების გავლენას მასზე და მის ოჯახზე. ფილმში მშობლების როლს ჯონათან ლეთემი და ლორა ლინი ასრულებენ. „კალმარი და ვეშაპი“ წარმატებული გამოდგა და ის 2005 წელს სანდენსის კინოფესტივალსა და ოსკარზე საუკეთესო ორიგინალური სცენარის კატეგორიაში იყო ნომინირებული. ფილმი ასევე ნომინირებული იყო ოქროს გლობუსის 3 კატეგორიაში.

2019 წელს გამოვიდა ბაუმბახის შემდეგი ფილმი, სახელწოდებით „ქორწინების ისტორია“. ბაუმბახი მისი სცენარის ავტორი და რეჟისორია. ფილმში მთავარ როლებს ადამ დრაივერი, სკარლეტ იოჰანსონი, ლორა დერნი, ალან ალდა, რეი ლიოტა, ჯული ჰეგერტი და მერიტ ვევერი ასრულებენ. ფილმი მოგვითხრობს წყვილის, მსახიობისა (იოჰანსონი) და თეატრის რეჟისორის (დრაივერი) შესახებ.

გავლენები
ბაუმბახმა აღნიშნა, რომ ვუდი ალენმა მასზე „აშკარა გავლენა“ მოახდინა. როგორც რეჟისორი ამბობს, ფილმები „მანჰეტენი“ (1979, რეჟ. ვუდი ალენი), „ზელიგი“ (1983, რეჟ. ვუდი ალენი), და „დენი როუზის ბროდვეი“ (1984, რეჟ. ვუდი ალენი) მისთვის განსაკუთრებული მნიშვნელობის მატარებელია. ბაუმბახმა ასევე დაასახელა სხვა რეჟისორებიც, რომლებმაც ზემოქმედება იქონიეს მასზე: ერნსტ ლუბიჩი, მაქს ოფულსი, ჟან რენუარი, რობერტ ალტმენი, პიტერ ბოგდანოვიჩი, სპაიკ ლი, უიტ სტილმენი, სტივენ სპილბერგი და ფრანგული ახალი ტალღის რეჟისორები.

პირადი ცხოვრება
ბაუმბახი მსახიობ ჯენიფერ ჯეისონ ლის 2001 წელს შეხვდა. ისინი 2005 წლის 2 სექტემბერს დაქორწინდნენ და ჰყავთ შვილი, რომერი. ლიმ განქორწინების საბუთები 2010 წელს შეავსო, ხოლო საბოლოოდ, პროცესი 2013 წელს დასრულდა.

2011 წლის დასასრულს ბაუმბახმა რომანტიკული ურთიერთობა დაიწყო მსახიობ, მწერალ და რეჟისორ გრეტა გერვიგთან. ისინი ერთმანეთს 2010 წელს, „გრინბერგის“ გადაღებებზე შეხვდნენ. 2019 წელს მათ შვილი, სახელად ჰაროლდი შეეძინათ.

ფილმოგრაფია
რუსლან მიქაბერიძე

რუსლან მიქაბერიძე (დ. 24 აგვისტო, 1939, ხარკივი, უკრაინა — გ. 16 დეკემბერი, 2020) — ქართველი მსახიობი. საქართველოს დამსახურებული არტისტი (1981).

ბიოგრაფია
1960-1962 წლებში სწავლობდა თბილისის მხატვრული თვითმოქმედების კულტურულ-საგანმანათლებლო სასწავლებელში, რომელიც არ დაუმთავრებია. 1969 წელს დაამთავრა თბილისის სახელმწიფო უნივერსიტეტის ფილოლოგიის ფაკულტეტი.

სხვადასხვა წლებში მუშაობდა მოზარდ მაყურებელთა ქართულ (1960-1970), კ. მარჯანიშვილის სახელობის სახელმწიფო აკადემიურ (1971-1972) თეატრებში, 1972 წლიდან კი — შოთა რუსთაველის სახელობის სახელმწიფო აკადემიურ თეატრში.

1972 წლიდან მოღვაწეობა დაიწყო კინოსტუდია „ქართულ ფილმში“. შესრულებული აქვს მრავალი კინოროლი.

ფილმოგრაფია
მთვარის მოტაცება
გასეირნება თბილისში (ნამდვილი თბილისელი და სხვები)
ფლეიტა
რბოლა
ნიკა მთაში
მიზანი
რად სტვენს ბულბული
მოცურავე
მე დავბრუნდები
არაჩვეულებრივი რეისი
გმადლობთ რატილი
მაცივარში ვიღაც იჯდა
ბანდიტი აგურის ქარხნიდან
უკვდავების თეთრი ვარდი
ახალგაზრდა კომპოზიტორის მოგზაურობა
ნეილონის ნაძვის ხე
ელისა და რარუს თავგადასავალი

დამშვიდობება (ხანა ჩვენი ბავშვობისა)
ფანარი ქარში
ჩვენი კეთილმოწყობილი საზოგადოება (შემსრულებელი 977)
ლუიზა
წარსული მუდამ ჩვენთანაა
დათა თუთაშხია
ხარება და გოგია
ქველი (კეთილისმყოფელი)
ოჰ, ეს საშინელი, საშინელი ტელევიზორი
მიდიოდა მატარებელი
ჩეგემური დეტექტივი
მაისის თოვლი
ბალადა მომღერალზე (ანიმაციური)
თემო
გარიგება
გარიგება 2 (გარიგება 20 წლის შემდეგ)
გულუბრყვილო ბატი ტასიკოს თავგადასავალი (ანიმაციური)
უჯარმის მეორე ნაგებობა

უჯარმის მეორე ნაგებობა — არქიტექტურული ძეგლი საგარეჯოს მუნიციპალიტეტის სოფელ უჯარმის დასავლეთით, დაახლოებით 2 კილომეტრზე, ფიდნის ეკლესიისკენ მიმავალი გზის მარჯვენა მხარეს, ბლებად წოდებულ ადგილას. განეკუთვნება შუა საუკუნეებს.

ნაგებობა გეგმით ოთხკუთხაა (სიგანე — 6,4 მეტრი, სიგრძე არ დგინდება), რომლის გრძივი ღერძი სამხრეთ-ჩრდილოეთითაა მიმართული. თითქმის მთლიანადაა დანგრეული. შემორჩენილია: ჩრდილოეთ კედელი (მთელ სიგრძეზე), აღმოსავლეთ კედლის ჩრდილოეთ ბოლო და დასავლეთ კედლის ფრაგმენტები (შემორჩენილი კედლების მაქსიმალური სიმაღლე 1,2 მეტრია). სამხრეთ კედელი და აღმოსავლეთ კედლის დანარჩენი ნაწილი მიწის პირამდეა დანგრეული, ისე, რომ მათი კვალიც კი აღარ იკითხება.

შემორჩენილი კედლები საშუალო ზომის, რიყის ქვითა და კირის დუღაბითაა ნაგები. შიგნით, ჩრდილოეთ კედლის გაყოლებით, კედლიდან 1,6 მეტრზე, მოჩანს საყრდენი კედლის კვალი. ჩრდილოეთ კედლის დასავლეთ კიდესთან მცირე ზომის, ოთხკუთხა ნიშაა.
უჯარმის მესამე ნაგებობა

უჯარმის მესამე ნაგებობა — არქიტექტურული ძეგლი საგარეჯოს მუნიციპალიტეტის სოფელ უჯარმის დასავლეთით, ხუთიოდე კილომეტრზე, დიდცხვირის ჭალაში, ნინიკელაანთ საყდრის დასავლეთით, სამოციოდე კილომეტრზე. სავარაუდოდ თარიღდება საუკუნით.

შენობა გეგმით ოთხკუთხაა (მიახლოებითი ზომები: სიგრძე — 14 მეტრი, სიგანე — 9 მეტრი), დგას სწორ ადგილზე და რამდენიმე სამხრეთ-ჩრდილოეთის მიმართულებითაა წაგრძელებული, ძლიერ დაზაიანებულია. შემორჩენილია: სამხრეთი კედელი — თითქმის მთელ სიმაღლეზე, აღმოსავლეთ კედლის ფრაგმენტები (მთელ სიგრძეზე) და დასავლეთ კედლის სამხრეთ ბოლო. დანარჩენი კედლები მიწითა და მცენარეულობით ისეა დაფარული, რომ გათხრა-გასუფთავების გარეშე, ნაგებობის გეგმის და დანიშნულების დადგენა არ ხერხდება.

შენობის შემორჩენილი კედლები წვრილი რიყის ქვითაა ნაგები (კედლების საშუალო სისქე 80 სანტიმეტრია). არქიტექტურული ელემენტების წყობაში გამოყენებულია კვადრატული აგური. სამხრეთ კედელში, ერთ დონეზე, ოთხი მოზრდილი, შეისრულთაღოვანი ნიშაა განლაგებული. ამავე კედლის ღერძზე, ზედა ნაწილში, განიერი თაღოვანი სარკმელია.

ნაგებობის ჩრდილოეთით, 30–35 მეტრზე, გაურკვეველი დანიშნულების ნაგებობის ნანგრევია.
უჯარმის ნათლისმცემლის ეკლესია

უჯარმის ნათლისმცემლის ეკლესია — არქიტექტურული ძეგლი საგარეჯოს მუნიციპალიტეტის სოფელ უჯარმის ზემოთ (ჩრდილო-დასავლეთით განაპირას), სასაფლაოზე. სავარაუდოდ განეკუთვნება გვიანდელ შუა საუკუნეებს.

ეკლესია დარბაზულია (5,34,1 მეტრზე), ნაგებია სხვადასხვა ზომის ქვიშაქვის ნატეხი ქვითა და კირის ხსნარით. გარეთა კედლების წყობაში (ძირითადად კუთხეებში) შედარებით მოზრდილი ქვაა გამოყენებული. ალაგ-ალაგ ჩართულია ლოდებიც. კონსტრუქციის ნაწილები (კამარა, კონქი) და კარ-სარკმლების თაღები აგურისაა. წყობა ირეგულარულია, ტლანქი.

შესასვლელი სამხრეთიდანაა. კარი შეისრული თაღითაა დასრულებული, რომელიც შეკიდულ პილასტრებს ეყრდნობა. თაღიც და პილსატრებიც აგურისაა. ისინი კედლის სიბრტყის მიმართ ოციოდე სანტიმეტრითაა შეწეული. შიგნიდან შესასვლელი ოდნავ დამუშავებული ლოდით, თარაზულადაა გადახურული.

ეკლესიის დარბაზი თითქმის კვადრატულია. აღმოსავლეთით მას ეკვრის ნახევარწრიული აფსიდი, რომლის ღერძზე შესისრულთაღოვანი სარკმელია გაჭრილი. მსგავსი სარკმელია დასავლეთ კედელშიც. აფსიდის ორივე გვერდში, კვერხცის მოყვანილობის, მცირე ზომის, თითო თიხის ჭურჭელია ჩატანებული. სარკმლის ქვემოთ კი, მთლიანი ქვის, ოთხწახანგა ტრაპეზი დგას. აფსიდის მხარეების ხაზზე შემორჩენილია კანკელის ნაშთი.

შიგნით ეკლესია შეისრული კამარითაა გადახურული. მსგავსი ფორმისაა აფსიდის თავიც.

გარედან, ეკლესიის შესასვლელის თაღის ზემოთ, შემორჩენილია აგურის ფიგურული წყობის ნაწილი. თუ როგორ იყო დასრულებული შესასვლელის თავზე არსებული არე, დაზიანების გამო არ ჩანს.

1988 წელს ადგილობრივ მოსახლეობას ეკლესია თვითნებურად, დაუდევრად გაურემონტებია. ამ დროს აღუდგენიათ კედლების ზედა ნაწილები, ოდნავ ლავგარდნის გარეშე, გარეთა კედლების ზედაპირის გასწორების მიზნით, ფასადების დიდი ნაწილი კირის დუღაბით შეუთიხნიათ და ეკლესია ღარისებრი კრამიტით დაუბურავთ.
საზღვარგარეთულა

საზღვარგარეთულა — მდინარე საქართველოში, ნინოწმინდის მუნიციპალიტეტში. სათავე აქვს ნიალისყურის ქედის ჩრდილო კალთაზე, ზღვის დონიდან 2790 მ სიმაღლეზე. სიგრძე 18,3 კმ, აუზის ფართობი 60,4 კმ². ერთვის ბუღდაშენის ტბის დასავლეთ ნაპირს. საზრდოობს მცირე წყაროებით. მთლიანდ მდინარის აუზში მრავალი წყაროა განვითარებული.

საზღვარგარეთულას ხეობის სათავეში, ზღვის დონიდან 2900–2950 მ სიმაღლეზე გვხვდება ჩრდილოეთით გახსნილი ჩადაბლება, რომელიც ამოვსებულია დაკუთხული ანდეზიტ-დაციტური ლავების ალოქტონური ლოდნარით. მისი ხეობა ზემო წელში მყინვარის არსებობის ნიშნების კარგი მატარებელია. მყინვარული და წყალ-მყინვარული ნალექების მეორადი გადალექვის ხარჯზე მდინარე საზღვარგარეთულას შესართავთან შექმნილია მძლავრი გამოზიდვის კონუსი, რომელიც აგებულია კარგად დამუშვებული კაჭრებითა და ქვამრგვალებით.

საზღვარგარეთულა ბუღდაშენის ერთადერთი შენაკადია და ტბის წყალშემკრების სამ მეოთხედს შეადგენს. ჩამონადენის მოდული 6 წმ/კმ², წყლის საშუალო ნაკადი 300 ლ/წ. მდინარის ირგვლივ ჭაობებია განვითარებული. მდინარე საზღვარგარეთულას ადგილობრივი სახელწოდებაა „ზაგრანიჩნაია“ ანუ „სასაზღვრო მდინარე“.
უჯარმის ნაგებობა

ტერმინი უჯარმის ნაგებობა შეიძლება აღნიშნავდეს:

უჯარმის პირველი ნაგებობა — არქიტექტურული ძეგლი საგარეჯოს მუნიციპალიტეტის სოფელ უჯარმაში.
უჯარმის მეორე ნაგებობა — არქიტექტურული ძეგლი საგარეჯოს მუნიციპალიტეტის სოფელ უჯარმაში.
უჯარმის მესამე ნაგებობა — არქიტექტურული ძეგლი საგარეჯოს მუნიციპალიტეტის სოფელ უჯარმაში.
შამქორჩაი

შამქორჩაი — მდინარე აზერბაიჯანში, გადაბეისა და შამქორის რაიონების ტერიტორიაზე. სიგრძე 95 კმ, აუზის ფართობი 1170 კმ². სათავე აქვს შაჰდაღის ქედზე, ზღვის დონიდან 3200 მ-ზე. წარმოიქმნება მდინარეების სარისუსა და აღდაშსუს შეერთების შედეგად. ერთვის შამქორის წყალსაცავს. წარსულში წარმოადგენდა მდინარე მტკვრის ერთ-ერთ დიდ შენაკადს. ზემო დინებაში ტიპური მთის მდინარეა, ქვემო დინებაში იტოტება. საზრდოობს შერეულად, უმეტესად მიწისქვეშა წყლით. გამოიყენება სარწყავად. წყლის საშუალო ხარჯი შესართავიდან 49 კმ-ში 8,58 მ³/წმ. ანტიკურ დროში შამქორჩაის ზემო წელში განლაგებული იყო დიდი სომხეთის ისტორიული პროვინცია გარდმანი.
ხიდი მდინარე კვაიზე (ფილმი)

ხიდი მდინარე კვაიზე — რეჟისორ დევიდ ლინის 1957 წელს გადაღებული ეპიკური საომარი ფილმი, რომელიც დაფუძნებულია პიერ ბულის მიერ 1952 წელს გამოქვეყნებულ იმავე სახელწოდების რომანზე. ფილმში მოქმედება 1942-1943 წლებში ბირმის რკინიგზის მშენებლობისას ვითარდება. მონაწილეობენ: ალეკ გინესი, უილიამ ჰოლდენი, ჯეკ ჰოკინსი და სესუ ჰაიაკავა.

ფილმის თავდაპირველი სცენარი კარლ ფორმანს ეკუთვნოდა, რომელიც შემდეგში მაიკლ უილსონმა შეცვალა. ორივე სცენარისტს საიდუმლოდ მუშაობა უწევდათ, რადგანაც ჰოლივუდის შავ სიაში იყვნენ და მუშაობის გასაგრძელებლად გაერთიანებულ სამეფოში გაქცევა მოუხდათ. პიერ ბულმა, რომელიც ინგლისურად ვერ საუბრობდა, ოსკარი საუკეთესო ადაპტირებული სცენარისთვის მიიღო. ფორმანმა და უილსონმა ოსკარი გარდაცვალების შემდეგ მიიღეს.

ხიდი მდინარე კვაიზე 1945 წლის ყველაზე მაღალშემოსავლიანი ფილმი იყო და კრიტიკოსთაგან დადებითი შეფასებები დაიმსახურა. ფილმმა ოსკარის 30-ე დაჯილდოებაზე 7 ჯილდო (მათ შორის ოსკარი საუკეთესო სურათისთვის) დაიმსახურა. 1997 წელს ხიდი მდინარე კვაიზე „კულტურული, ისტორიული და ესთეტიკური მნიშვნელობის“ მქონე ფილმად დაასახელეს და აშშ-ის კონგრესის ბიბლიოთეკამ ფილმების ეროვნულ რეესტრში შეიტანა. ამერიკის კინოინსტიტუტმა ფილმი ყველა დროის საუკეთესო ამერიკულ ფილმებს შორის დაასახელა. 1999 წელს ბრიტანეთის კინოინსტიტუტმა ხიდი მდინარე კვაიზე საუკუნის 100 საუკეთესო ბრიტანულ ფილმს შორის მე-11 ადგილას დაასახელა.

როლებში
უილიამ ჰოლდენი — მაიორი შირსი
ალეკ გინესი — პოლკოვნიკ-ლეიტენანტი ნიკოლსონი
ჯეკ ჰოკინსი — მაიორი უორდენი
სესუ ჰაიაკავა — პოლკოვნიკი საიტო
ჯეიმზ დონალდი — მაიორი კლიპტონი
ჯოფრი ჰორნი — ლეიტენანტი ჯოისი
ანდრე მორელი — პოლკოვნიკი გრინი
პიტერ უილიამსი — კაპიტანი რივზი
ჯონ ბოქსერი — მაიორი ჰიუ
პერსი ჰერბერტი — რიგითი გროგანი
ჰაროლდ გუდვინი — რიგითი ბეიკერი
ენ სირსი — მედდა
ჰენრი ოკავა — კაპიტანი კინემაცუ
კეიიჩირო კაცუმოტო — ლეიტენანტი მიურა
პოლ ლამბერტი — ბრიტანელი ოფიცერი

წარმოება
სცენარი
სცენარისტები: კარლ ფორმანი და მაიკლ უილსონი ჰოლივუდის შავ სიაში იყვნენ, რის გამოც ინგლისში ცხოვრობდნენ და ფილმზე მხოლოდ საიდუმლოდ მუშაობა შეეძლოთ. სცენარისტებს ერთად არ უმუშვიათ. ფორმანის ნამუშევრით ლინი კმაყოფილი არ იყო, რის შემდეგაც მასზე მუშაობა უილსონმა გააგრძელა. ოფიციალურად სცენარი პიერ ბულს მიეკუთვნა (რომელიც ინგლისურად ვერ საუბრობდა), რომელსაც შედეგად ოსკარი საუკეთესო ადაპტირებული სცენარისთვის გადაეცა. 1984 წელს კინემატოგრაფიული ხელოვნებისა და მეცნიერების აკადემიამ სიტუაცია გამოასწორა და ფორმანსა და უილსონს ოსკარი გარდაცვალების შემდეგ მიენიჭათ.
რევაზ თავაძე

რევაზ თავაძე (დ. 3 მარტი, 1937, თბილისი — გ. 16 დეკემბერი, 2020) — ქართველი მუსიკოსი, პედაგოგი. საქართველოს დამსახურებული არტისტი (1979).

1960 წელს დაამთავრა ვანო სარაჯიშვილის სახელობის თბილისის სახელმწიფო კონსერვატორია (საფორტეპიანო). 1962 წლიდან იყო ვ. სარაჯიშვილის სახელობის თბილისის სახელმწიფო კონსერვატორიის პედაგოგი (ფორტეპიანო, პიანიზმის ისტორია), 1989 წლიდან — პროფესორი, 2009 წლიდან — ემერიტუსი. დააარსა საქართველოს რადიო „მუზა“-ში გადაცემათა ციკლი „საუბრები პიანიზმის ისტორიაზე“ (120 გადაცემა).

ჯილდოები და აღიარება
1979 — საქართველოს დამსახურებული არტისტი
ანდრეი ლუნინი

ანდრეი ლუნინი (დ. 11 თებერვალი, 1999) — უკრაინელი ფეხბურთელი. მადრიდის „რეალისა“ და უკრაინის ეროვნული საფეხბურთო ნაკრების მეკარე. ნათამაშები აქვს უკრაინის 16, 17, 18, 19, 20 და 21 წლამდელთა ნაკრებებში. 2019 წელს უკრაინის ნაკრებთან ერთად მოიგო მსოფლიოს 20 წლამდელთა ჩემპიონატი. ტურნირზე მიიღო „ოქროს ხელთათმანი“.

მიღწევები
საკლუბო
რეალ მადრიდი: (11)
ესპანეთის ლა ლიგა (2): 2021–22, 2023–24
ესპანეთის თასი (1): 2022–23
ესპანეთის სუპერთასი (2): 2022, 2023–24
უეფა-ს ჩემპიონთა ლიგა (2): 2021–22, 2023–24
უეფა-ს სუპერთასი (2): 2022, 2024
ფიფა-ს მსოფლიო საკლუბო ჩემპიონატი (2): 2022, 2024